《建德县东阳桥古木》
清代·汪士铎

古木寿者数百年，柯条凋尽霜皮斑。昂首尘外不可屈，俯视万树柔且孱。

风饕雪虐兀不动，并叶蘖藓皆从删。悦阅陵谷敛精采，剩有灵气宵往还。

明堂太庙卜隆栋，吁谟衮冕趋清班。或为蒙童涉江海，载兹壮士康时艰。

倕输弗作匠石逝，良材衰朽侪茅菅。暂停征辔一流盼，野僧扫纷开松关。

烟萝风筱媚空翠，猗傩无知宜朱颜。饱饭灭烛供小憩，梦见社栎惊我顽。

谓大神力辟世法，资持旧律非南山。涧阿云水足受用，子所颂祷同谤讪。

质明再拜谢不敏，轮囷千尺难跻攀。担簦陟岭违千里，望君犹立空山间。

作者简介：（1802—1889）江苏江宁人，字振庵，别字梅村，晚号悔翁、无不悔翁。幼时家贫习商，后乃力学。道光二十年举人。咸丰初，因太平军入南京，逃至安徽绩溪，授徒为生。后充鄂抚胡林翼幕宾，谋划镇压太平军。所撰《乙丙日记》，述太平天国典制，颇具史料价值。晚年授国子监助教衔。学术初以三礼为主，作《礼服记》等。后治舆地，补赵一清、戴震注《水经注》，释以当时地名。另有《南北史补志》、《汉志志疑》、《江宁府志》、《同治上江二县志》及《汪梅村诗文集》等。